
[O,N]-donorcsoportú ligandumok, mint potenciális vasmegkötők

A vas felhalmozódásának egyik betegsége a β-talasszémia. A betegség kezelése tüneti, a korábban alkalmazott eljárások (vérátömlesztés, deszferrioxamin) azonban rendkívül mód kihatnak a páciensek életminőségére. Ezért a gyógyászatban egyre jobban terjednek el azok a fajta kelátor vegyületek, amelyeket szájon át is szedni lehet.
Ezek alapján mi két új, potenciális vas-kelátor oldategyensúlyi, redoxi és szerkezeti vizsgálatát végeztük el, valamint összehasonlításképpen egy, a gyógyászatban már alkalmazott vas-kelátor származékát is vizsgáltuk.
Az eredmények azt mutatják, hogy mindhárom vegyület rendkívül nagy stabilitású komplexet képez a vas(III)ionnal. A koordináció minden esetben az aromás hidroxilcsoportok oxigén atomjain, illetve az azonitrogénen keresztül valósul meg, amelyet szerkezetvizsgálati módszerekkel is igazoltunk. A számított eloszlási görbék alapján az mondható el, hogy fiziológiás pH-n mind a három ligandum biszkomplexet képez, telíti az oktaéderes elrendeződésű vas(III)ion koordinációs szféráját, amely a vas megkötésének szempontjából fontos.
A vas-kelátorok fontos paramétere a pFe értéke. Ez minél nagyobb, a vegyület annál alkalmasabb a vas megkötésére. A stabilitási állandók alapján számolt pFe értékek közel hasonló értékűek voltak, mint a szervezetben megtalálható transzferrin pFe értéke. Így ezen ligandumokat a szervezetbe juttatva köztük és a transzferrin között kompetíció alakulhat ki.
Az oldategyensúlyi vizsgálatokat vas(II)ionokkal is elvégeztük. Az eredmények itt azt mutatták, hogy ez a fémion kevésbé nagy stabilitású komplexeket képez a vizsgált ligandumokkal. Ez a vas megkötése szempontjából fontos, ugyanis a kelátor vegyületeknek a kevésbé reaktív vas(III)ionokat kell erősebben kötnie.
A ciklikus voltammetria segítségével megállapítottuk, hogy a szabad ligandumok oxidációra hajlamosak CV körülmények között. A reverzibilitás vizsgálata alapján megállapítottuk, hogy a vas(III)ionnal létrejövő komplexek elég stabilisak ahhoz, hogy megakadályozzák a ligandum oxidációját.
Összefoglalva elmondható, hogy a szervezetben felhalmozódott vas megkötésére az általunk vizsgált ligandumok a képződő komplexek stabilitása és szerkezete alapján alkalmasak lehetnek. Ugyanakkor további vizsgálatok szükségesek, amelyek bizonyítják, hogy a vizsgált ligandumok szelektíven kötik a fémiont, továbbá, hogy a létrejövő vas-komplexek olyan redoxipotenciállal rendelkeznek, amelyek nem katalizálják a szervezetben lezajló oxidatív stressz folyamatait.
A dolgozat elkészítését a TÁMOP-4.2.2/B-10/1-2010-0024 számú pályázat támogatta.



